PERGAMENT – SLIKARSKA PODLOGA I DUHOVNI PROSTOR
Leposava Milošević Sibinović, izuzetno uspešan vajar i slikar kao i neumoran promotor likovnosti je rad na koži započela 2000. a jagnjeći pergament  je poslednjih deset godina njen  omiljeni  materijal.                                                                                                                                      Na ovoj izložbi Leposava M. S. predstavlja se sa umetničkim kreacijama  na pergamentu, drevnom plemenitom i ekskluzivnom materijalu sa prirodnim kodom, podlozi sa kojom se potpuno  likovno saživljava. Na jednom broju radova  koncertina  knjiga (Velika muka, Meksiko lepi i voljeni, Ketsalkoatl) koristi kaligrafiju kao  likovni izraz.  Zlatno-smedja podloga deluje luksuzno, nosi u sebi dubinsku dimenziju vremena a arabeskno-stilizovana „izrezana“slova ostavljaju utisak  čipkaste lakoće. Svetlost kroz njih, poput magije,  ulazi u sliku i stvara sugestivnu poetiku. Na nekim kompozicijama Leposava M. S. koristi samo simbole-znake (koncertina knjige: Krst, Pod nebeskom kapom). Slikarka varira jednostavan a moćan,  značenjem sveobuhvatan, arhetipski oblik krsta. Da bi likovnim izrazom istakla duhovnu emanaciju ovog znaka koristi simboliku zlatne i plave boje, kao i siluete dva mala andjela. I opet svetlo, kroz rupičasto probušen pergament ulazi u sliku, kao posvudašnje prisustvo Božanskog. Na  izvesnim  delima  umetnica predstavlja svet celine mikro i makro kosmosa (Nebo zemlju vidi – Zemlja nebo traži) . Pri tom koristi podjednako izmaštane, nadrealne oblike i simbolične forme. Sve je na kompoziciji krajnje jednostavno, geometrijski stilizovano, a nekad su u život celine spojeni geometrijski i organski oblik sabirajući u sebi snagu i nežnost. Ove zasanjane vizije nose energije arhetipskog. Teme su različite: ponekad se umetnica posvećeno spusti u sebe, u svoju intimu, pa slika roditelje (izvorni formati pergamenta: Anđeo moje majke Negosave, Beleg moga oca Srećka). Ponekad je inspirisana tragedijom rata kao u koncertina knjizi Pisma čuvarkuća na ratište 2014 -2018) pa se iznenadno pojavi kao tema nacionalni brend Srbije Molitva za požegaču, kao i sveobuhvatna savremena tema Voda.                                               Crtež koji oplemenjuje pergament list, boja istekla iz finih  frekvencija autorkinog duha što oseća šta pergament traži, izvanredna objedinjenost crtačkog tretmana i slikarskog postupka, zagrljena blizina tradicije  i modernosti, zajedno doprinose da ovi radovi Leposave M. S. dosežu visoke umetničke vrednosti.

